Tólf ára veiddi fyrsta laxinn úr Þverá í Borgarfirði “ Það hefur rignt mikið hérna í Borgarfirðinum síðustu daga og Þverá er eins og stórfljót yfir að líta . En fyrsti laxinn er kominn á land og hann veiddist í Múlakvörn á ljósbláa Snældu , ” sagði Jón Ólafsson við Þverá seinnipartinn í dag , þegar fyrsti laxinn var kominn á land . Það var yngsti veiðimaðurinn á svæðinu sem veiddi fyrsta laxinn úr ánni á þessu sumri , 9 punda hrygnu á Snældu . Veiðimaðurinn er 12 ára . “ Þetta var gaman , það tók um fimmtán mínútur að landa laxinum í Múlakvörninni , ” sagði veiðimaðurinn ungi Lárus Gunnarsson í samtali við Skessuhorn . Rétt eftir að hann landaði fiskinum og sagðist Lárus reyndar hafa veitt lax áður , þegar blaðamður Skessuhorns ræddi við hinn unga kappa á bökkum Þverár . Lárus er sonur Gunnar Gíslasonar sem hefur veitt marga laxa í gegnum árin og faðir hans var Gísli heitinn Ólafsson , oft kenndur við Tryggingamiðstöðina . Sjá fleiri og spennandi veiðisögur í Skessuhorni sem kemur út á miðvikudaginn , en þar er Veiðihorn í umsjón Gunnars Benders .